Nick Hækkerup (S), 2011-05-24:
Socialdemokratiet er positivt stemt over for at genindføre hjemmeserviceordningen; det er indeholdt i vores og SF's plan, »Fair Løsning 2020«.
Vi ser positivt på den del af det her forslag, som handler om hjælp til istandsættelse af hjemmet, og når vi er positive, er det selvfølgelig, fordi der skabes flere reelle job til nogle personer, som ellers har svært ved at få beskæftigelse, navnlig nogle af de kortuddannede.
Socialdemokratiet har jo længe sagt, at der er brug for at få gang i beskæftigelsen, og at politik i de her år skal måles på evnen til at få folk i arbejde, og når Folketinget vedtager det her forslag, har hver eneste politiker, der stemmer for forslaget, bekræftet, at der skal føres en økonomisk politik, som stimulerer beskæftigelsen.
Vi er også positive over for forslaget, fordi det forvandler sort arbejde til hvidt, hvilket vil øge skatteindtægterne og mindske udgifterne til kontanthjælp, dagpenge osv.
Endelig vil en udvidelse af navnlig hjemmeserviceordningen betyde, at der er en række travle familier, ikke mindst børnefamilier, som får mulighed for at købe hjælp til rengøring og andre praktiske opgaver.
Der er således bankøkonomer, som har peget på, at finansieringen er særdeles usikker.
Det er måske lidt højt sat, men sidste år kostede en tilsvarende svensk ordning den svenske statskasse 13 mia. kr. Omsættes det til danske tal og sættes det i relation til befolkningsstørrelsen, taler vi om omkring 8 mia. kr., og provenutabet efter adfærd og tilbageløb, vil, hvis vi lægger regeringens egne beregningsforudsætninger, som de ligger i lovforslaget, til grund, være lige omkring 5 mia. kr., altså 3 mia. kr. mere end det, der er regeringens skøn for, hvad der med den her ordning trækkes på statskassen.
Det er usikkert – det erkendes i lovforslaget – men her er vi virkelig i en situation, hvor man rolig kan sige at det er kropumuligt at sætte to streger under resultatet.
Den usikkerhed bliver så større, fordi man har valgt at udforme ordningen som et fradrag i stedet for som et tilskud.
Det er altså ikke muligt undervejs at følge med i, hvilket udgiftstræk der bliver, og den nødvendige it-løsning forventes først at være tilendebragt medio 2012.
Vi vil altså først kende hele provenutabet for 2011, når overskydende eller reduceret restskat i forbindelse med årsopgørelsen for 2012 kan komme frem.
Socialdemokratiet havde hellere set, at vi havde udformet ordningen som en tilskudsordning, og at der havde været indlagt mulighed for evalueringer undervejs, sådan at der ikke spilles hasard med statsunderskuddet.
Herudover giver forslaget så anledning til en række andre spørgsmål, bl.a., som hr. Jesper Petersen også påpegede, hvad angår den del af finansieringen, der tages af Forebyggelsesfonden.
Så kan man sige, at den aftale, som Forebyggelsesfonden bygger på, jo er opsagt, og at man sådan set ikke har noget med det at gøre, men man skal bare erindre sig, at den er opsagt på en måde, så det først får virkning efter et folketingsvalg og dermed ikke kan gennemføres nu.
Hvordan sikrer vi, at de også får mulighed for at betjene sig af den her ordning og ikke bliver lukket ude, alene fordi de ikke har netopkobling osv.?
Alle de ting samt en lang række andre forslag er ting, som må undersøges.
Vi går positivt ind i arbejdet med forslaget og glæder os til det korte, men intense forløb, vi kommer til at få over det kommende stykke tid, hvor vi må få udboret en lang række af de her usikkerhedsmomenter.